|  |  |
| --- | --- |
|  | **FAQ – Výzva č. 3/2023/SRR** |
| **Č.** | **Otázka** |
| ***Odpoveď*** |
| 1 | Kto je oprávneným žiadateľom vo výzve č. 3/2023/SRR? |
| ***Odpoveď:***  Oprávnený žiadateľ pre túto výzvu je definovaný priamo v tele výzvy (úvodná strana), konkrétne ide o subjekty územnej spolupráce podľa § 13 písm. d), e) a k) zákona č. 539/2008 Z. z. o podpore regionálneho rozvoja v znení neskorších predpisov.  Oprávnenými žiadateľmi podľa vyššie uvedeného sú občianske združenie, nezisková organizácia poskytujúca všeobecne prospešné služby a právnická osoba, ktorá odvodzuje svoju právnu subjektivitu od registrovanej cirkvi alebo náboženskej spoločnosti. Oprávnenosť žiadateľa zapojiť sa do predmetnej výzvy vyplýva aj z príslušného registra, v ktorom je žiadateľ registrovaný. |
| 2 | Aké je oprávnené územie výzvy? |
| ***Odpoveď:***  Oprávneným územím pre výzvu 3/2023/SRR je celé územie Slovenskej republiky. |
| 3 | Aké je oprávnené obdobie vzniku výdavkov? |
| ***Odpoveď:***  Oprávneným obdobím vzniku výdavkov je obdobie:  a) ak bola dotácia poskytnutá do 31.07.2023:   1. pre bežné výdavky obdobie od vyhlásenia výzvy do 31.12.2023, pričom mzdové výdavky, platy a ostatné osobné vyrovnania a odmeny vyplácané na základe dohôd o prácach vykonávaných mimo pracovného pomeru, ktoré vznikli prijímateľovi v mesiaci december 2023, môžu byť uhradené najneskôr do 31.01.2024, 2. pre kapitálové výdavky obdobie od vyhlásenia výzvy do 31.12.2024,   b) ak bola dotácia poskytnutá po 01.08.2023 (vrátane):   1. pre bežné výdavky obdobie od vyhlásenia výzvy do 31.03.2024 s výnimkou miezd, platov a ostatných osobných vyrovnaní a odmien vyplácaných na základe dohôd o prácach vykonaných mimo pracovného pomeru, ktoré je možné použiť do 31.12.2023. Ak tieto výdavky vznikli prijímateľovi v mesiaci december 2023, tieto môžu byť uhradené najneskôr do 31.01.2024, 2. pre kapitálové výdavky obdobie od vyhlásenia výzvy do 31.12.2024. |
| 4 | Plánuje MIRRI SR online konzultáciu, resp. školenie k predmetnej výzve? |
| ***Odpoveď:***  Ministerstvom investícií, regionálneho rozvoja a informatizácie SR uskutoční online školenie 30. 05. 2023 (utorok) o 10.00 hod k Výzve č. 2/2023/SRR – Podpora infraštruktúry pre pohybové a voľnočasové aktivity a Výzve č. 3/2023/SRR – Podpora rozvoja telesnej kultúry, športu a turistiky pre deti a mládež  Link: <https://mirri.webex.com/mirri/j.php?MTID=m51a1c25f7ea64f4bd661e354d5a32dec> |
| 5 | Patrí k oprávneným aktivitám tejto výzvy vybudovanie detského dopravného ihriska? |
| ***Odpoveď:***  Zámerom výzvy nie je podpora výstavby alebo rekonštrukcie športovej infraštruktúry, čo odzrkadľujú aj príklady oprávnených aktivít, a s tým súvisiace požadované prílohy žiadosti. V zmysle Metodickej príručky pre žiadateľa k výzve č. 3/2023/SRR podkapitoly 2.2. ods. 3 písm. jj) „výdavky na obstaranie, výstavbu, opravu stavieb a výdavky na technické zhodnotenie stavieb sú neoprávnenými výdavkami.  V súvislosti s realizáciou investičných aktivít si dovoľujeme upriamiť pozornosť na výzvu č. 2/2023/SRR zameranú na vybudovanie alebo rekonštrukciu priestoru v exteriéri pozostávajúceho z infraštruktúry pre pohybové a voľnočasové aktivity nesúťažného charakteru. |
| 6 | Je možné zaradiť do projektu aj výdavky za sústredenie realizované na SVK no mimo BA, aj keď bude miesto realizácie projektu uvedené v projekte BA (ide o skipasy, ubytovanie a stravovanie) ? Žiadateľ je detský lyžiarsky klub (so sídlom v BA) väčšina výdavkov je nákup materiálu čiže miesto realizácie je BA. |
| ***Odpoveď:***  Pre výzvu č. 3/2023/SRR sú oprávnení žiadatelia so sídlom na celom území Slovenskej republiky a takisto aj oprávnené územie realizácie projektu je celé územie Slovenskej republiky. Čo sa týka oprávnených výdavkov projektu, pri realizácii sústredenia budú oprávnené skipasy, zatiaľ čo výdavky na ubytovanie a stravovanie sú považované za neoprávnené, nakoľko cieľom výzvy je priama podpora pohybových a voľnočasových aktivít v zmysle časti 3 výzvy, nie organizačné zabezpečenie.  Ak predmetný projekt nebude realizovaný iba na území Bratislavy a v takomto prípade je potrebné v žiadosti uviesť všetky miesta realizácie projektu. |
| 7 | Pokiaľ by predmetom projektu okrem organizácie voľnočasových aktivít mal byť aj nákup investičného majetku, musí ísť o nový investičný majetok alebo je možné v rámci efektívnosti obstarať aj používaný investičný majetok? |
| ***Odpoveď:***  Musí ísť o nový majetok za účelom vylúčenia duplicitného financovania pri obstaraní použitého majetku zakúpeného z iných finančných príspevkov a dotácií. |
| 8 | 1. Podľa prílohy č. 6 k Výzve je jedným z výstupových merateľných ukazovateľov aj “Počet zrealizovaných aktivít určených pre účastníkov projektu”. Čo konkrétne sa chápe pod aktivitou? Je možné pod aktivitou chápať každú jednu voľnočasovú aktivitu zameranú na pohyb detí a mládeže - teda jeden tréning otvorený pre celú komunitu, nielen členov občianske združenia? Alebo sa za aktivitu považuje iba niečo iné - voľnočasové aktivity v nejakom minimálnom rozsahu? 2. Existuje v rámci výzvy nejaké usmernenie ohľadom maximálnej výšky / maximálnej percentuálnej výšky kapitálových výdavkov na projekt? Môže byť v rámci projektu napríklad aj 90 % oprávnených výdavkov určených na kapitálové výdavky, ktoré bude OZ využívať pre svoje ciele aj po ukončení realizácie projektu? |
| Odpoveď:   1. Konkrétne príklady oprávnených aktivít sú špecifikované v časti 3 výzvy a tak, ako uvádzate, je možné pod aktivitou chápať každú jednu voľnočasovú aktivitu zameranú na pohyb detí a mládeže. 2. Vo výzve nie je stanovený minimálny a maximálny podiel kapitálových výdavkov. Projekt ako celok, jeho aktivity a prínos bude predmetom posúdenia odbornej hodnotiacej komisie. |
| 9 | Je oprávneným výdavkom nákup bicyklov? Jedná sa o triatlonový klub, kde tréneri trénujú deti na vlastných bicykloch. |
| ***Odpoveď:***  Elektrické bicykle a bicykle sú všeobecne považované za dopravné prostriedky, a preto v zmysle Metodickej príručky pre žiadateľa na predkladanie a vyhodnocovanie žiadostí o poskytnutie dotácie v oblasti podpory regionálneho rozvoja na rok 2023 k výzve č. 3/2023/SRR v znení Aktualizácie č. 1, predmetné výdavky spadajú do kategórie neoprávnených výdavkov. |
| 10 | 1. Je možné si kúpiť cez výzvu aj rodinný dom pre oz na účely otvorenia malej farmy pre deti kde by boli aj denné tábory v okolí Žitného ostrova? (a kde by sme sa naučili pestovať zeleninu , ovocie a már zopár malých zvierat ) 2. Je oprávneným výdavkom kúpa pozemku za účelom rozšírenia športového areálu a následne vybudovanie športového zázemia na tomto pozemku? |
| ***Odpoveď:***  V rámci výzvy č. 3/2023/SRR kúpa nehnuteľnosti/pozemku nie je oprávneným výdavkom. |
| 11 | 1. Je nákup ratraku na úpravu bežeckých tratí oprávnený? 2. Je prívesný vozík oprávneným výdavkom? |
| ***Odpoveď:***   1. Ratrak podľa zákona o cestnej premávke nepatrí medzi dopravné prostriedky ani dopravné zariadenia, ale je to pásové vozidlo, ktoré sa nevie pohybovať po ceste, musí byť prepravené. Ratrak nie je všeobecne považovaný za dopravný prostriedok alebo dopravné zariadenie. Môže byť oprávneným výdavkom, pričom takýto výdavok musí byť priamo previazaný na opravené aktivity v zmysle výzvy. 2. Prívesný vozík nespadá do kategórie dopravný prostriedok ani dopravné zariadenie. Môže byť oprávnený výdavok, pričom takýto výdavok musí byť priamo previazaný na opravené aktivity v zmysle výzvy. |
| 12 | Ak je vo výzve uvedené „Oprávnené aktivity a výstupy projektu budú využívané bezodplatne a budú prístupné širokej verejnosti bez obmedzení.“  Je možné považovať danú podmienku za splnenú v prípade realizácie aktivít projektu, ktoré by boli určené pre detských klientov našej organizácie (v pobytových zariadeniach)? Deti so syndrómom CAN a detí žien/obetí domáceho násilia. Tzn. aktivity by boli určené výlučne pre uvedenú cieľovú skupinu (tie sa samozrejme počas roka v našich zariadeniach menia) v našich pobytových zariadeniach? |
| ***Odpoveď:***  Danú podmienku je možné považovať za splnenú za predpokladu, že organizácia je otvorená pre širokú verejnosť v závislosti od charakteru aktivít, ktoré realizuje a v závislosti od cieľovej skupiny, pre ktorú sú aktivity primárne určené. |
| 13 | Je oprávnenou aktivitou organizácia tábora občianskym združením, ktorého hlavnou činnosťou je tanečná škola (čiže športová, ale aj kultúrna voľnočasová aktivita zameraná na pohyb detí a mládeže) pre členov aj nečlenov tanečnej skupiny? |
| ***Odpoveď:***  V rámci organizácie tábora je možné za oprávnené aktivity považovať osobné výdavky pre vedúcich táborov a personál v súlade s Tab. č. 2 metodickej príručky pre žiadateľa, ktorých aktivity budú priamo súvisieť s aktivitami projektu. Doprava účastníkov, ubytovanie, strava a darčekové predmety nie sú oprávnené výdavky, nakoľko cieľom výzvy je priama podpora pohybových a voľnočasových aktivít v zmysle časti 3 výzvy. |
| 14 | OZ venujúce sa futbalu pre žiacku U15 a  juniorské kategórie U17 a U 20, ktoré sa venuje cca 60 deťom a mladým ľuďom.   1. Je oprávnenou aktivitou aj zabezpečenie tréningového procesu a športového vybavenia pre všetky vyššie spomenuté kategórie? Tieto kategórie súťažia v Slovenskej futsalovej lige, avšak v týchto kategóriách existuje  len táto jedna súťaž (zároveň najvyššia aj najnižšia). Je to amatérska súťaž, kde sú priebežne prijímaní ďalší záujemcovia. Vzhľadom k tomu, že je uvedené v oprávnených aktivitách - bod 3 c) podpora rozvoja amatérskeho športu pre športové, detské a mládežnícke kluby pôsobiace v nižších ligách; 2. Považuje sa za oprávnenú aktivitu organizovanie medzinárodného futsalového turnaja pre uvedené žiacke a juniorské kategórie za účasti iných slovenských a európskych klubov? Pri organizácii máme na mysli finančné prostriedky na prenájom haly, zabezpečenie rozhodcov,  financovanie ubytovania a stravovania pre súťažiacich? 3. Je oprávnenou aktivitou vycestovanie uvedených kategórií športovcov na turnaj organizovaný v niektorom európskom meste a financovanie cesty (leteniek), ubytovanie a stravovanie v nadväznosti na predchádzajúci tréningový proces? |
| ***Odpoveď:***   1. V zmysle časti 3 písm. h) výzvy je oprávnenou aktivitou aj investícia do materiálno-technického vybavenia. 2. Organizovanie medzinárodného turnaja nie je možné považovať za oprávnený výdavok, nakoľko v zmysle časti 3 výzvy oprávnené aktivity a výstupy projektu musia byť využívané bezodplatne a musia byť prístupné širokej verejnosti bez obmedzení. 3. Doprava účastníkov, ubytovanie, strava a darčekové predmety nie sú oprávnené výdavky, nakoľko cieľom výzvy je priama podpora pohybových a voľnočasových aktivít v zmysle časti 3 výzvy, nie organizačné zabezpečenie. |
| 15 | Spadajú do oprávnených výdavkov nasledovné body?   1. Cestovné a PHM za účel realizácie konkrétnej aktivity, stretnutie mládeže, cestovné lektora a pod. 2. Mzda projektového koordinátora je súčasťou priamych nákladov alebo nepriamych. Aká je výška nepriamych nákladov na riadení a zúčtovaní projektu 3. Sú limity na náklady na služby a Tovar spojený s propagáciou činnosti a aktivity projektu 4. Sú limity ohľadom celkovej výšky nákladov na služby, tovary a vybavenie prípadne ohľadom celkového podielu odmien odborného personálu na rozpočet |
| ***Odpoveď:***   1. Podľa bodu 2.2 ods. 3 písm. ff) a gg) Metodickej príručky pre žiadateľa na predkladanie a vyhodnocovanie žiadostí o poskytnutie dotácie v oblasti podpory regionálneho rozvoja na rok 2023 k výzve č. 3/2023/SRR sú výdavky na pohonné hmoty, cestovné náhrady a výdavky spojené s pracovnými cestami neoprávnenými výdavkami. 2. Podľa bodu 2.2 ods. 3 písm. x) metodiky sú osobné výdavky a služby súvisiace s riadením projektu: výdavky na cenu práce zamestnancov žiadateľa o dotáciu realizujúcich finančné alebo projektové riadenie predkladaného projektu na základe pracovnoprávnych vzťahov alebo obdobných pracovných vzťahov vrátane zamestnancov na základe dohôd vykonávaných mimo pracovného pomeru a pod. (napr. projektový manažér, finančný manažér, manažér verejného obstarávania) neoprávnenými výdavkami. 3. Podľa bodu 2.2 ods. 3 písm. ii) metodiky sú výdavky súvisiace s propagáciou a marketingom napr. územia, produktov, služieb a subjektov (okrem propagácie zrealizovaných aktivít podporeného projektu) neoprávnenými výdavkami. 4. Vo výzve nie sú určené žiadne limity na celkovú výšku nákladov na služby, tovary a vybavenie pokiaľ žiadateľ rešpektuje podmienku minimálnej a maximálnej výšky požadovanej dotácie a minimálnu mieru spolufinancovania. Uvedené informácie sú v tele výzvy (úvodná strana) a 6. bode výzvy.   V prípade odborného personálu, pokiaľ spadá do pracovných pozícii uvedených v tabuľke č. 2 metodiky, sú výdavky oprávnené do výšky uvedených limitov. |
| 16 | Existujú špecifické podmienky, ktoré musia spĺňať zamestnanci na jednotlivých pracovných pozíciách? |
| ***Odpoveď:***  Presný popis rámcovej činnosti je uvedený v tabuľke č. 2 Metodickej príručke pre žiadateľa na predkladanie a vyhodnocovanie žiadostí o poskytnutie dotácie v oblasti podpory regionálneho rozvoja na rok 2023 k výzve č. 3/2023/SRR.  Pracovná pozícia I sa preukazuje trénerskou licenciou, vysokoškolským diplomom, certifikátom ukončeného vzdelania, príp. praxou v realizácii predkladaných aktivít minimálne 1 rok. Do tejto pozície je možné zaradiť napr. športových trénerov, kondičných trénerov.  Do pracovnej pozície II je možné zaradiť pracovníkov realizujúcich voľnočasové pohybové aktivity, ktorí nespĺňajú podmienky v zmysle pracovnej pozície I. Odporúčame aby títo pracovnici disponovali predchádzajúcimi skúsenosťami s pracou s mládežou, čo preukazujú prostredníctvom Prílohy č. 1.4 Profesijný štruktúrovaný životopis zamestnancov žiadateľa. |
| 17 | Je potrebné mať ku dňu predloženia žiadosti začaté/ ukončené verejné obstarávanie? |
| ***Odpoveď:***  K termínu podania žiadosti nie je potrebné mať vyhlásené verejné obstarávanie. Verejné obstarávanie je potrebné predložiť k vyúčtovaniu projektu, pričom prijímateľ je povinný postupovať v súlade so zákonom č. 343/2015 Z. z. o verejnom obstarávaní. Bližšie informácie k vyúčtovaniu projektu sú uvedené v Prílohe č. 3 Vzor zmluvy o poskytnutí dotácie na projekt. Odporúčame, aby sumy uvedené v rozpočte projektu vychádzali z prieskumu trhu. |
| 18 | Sú oprávnenými výdavkami projektu aj výdavky na projektový tím - administratívny personál, manažér VO a pod.? |
| ***Odpoveď:***  Podľa bodu 2.2 ods. 3 písm. x) metodiky sú osobné výdavky a služby súvisiace s riadením projektu: výdavky na cenu práce zamestnancov žiadateľa o dotáciu realizujúcich finančné alebo projektové riadenie predkladaného projektu na základe pracovnoprávnych vzťahov alebo obdobných pracovných vzťahov vrátane zamestnancov na základe dohôd vykonávaných mimo pracovného pomeru a pod. (napr. projektový manažér, finančný manažér, manažér verejného obstarávania) neoprávnenými výdavkami. |
| 19 | Je akceptovateľným výdavkom zakúpenie vybavenia ako bránky, športové náradie, fitness stroje, oblečenie ako dresy, resp. drobné športové náradia, ktoré slúžia k vykonávaniu športu? |
| ***Odpoveď:***  Investícia do materiálno-technického vybavenia je oprávnenou aktivitou, na realizáciu ktorých sa vyhlasuje táto výzva. Obsahom oprávnených aktivít sú nehospodárske činnosti alebo hospodárske činnosti s preukázaním lokálneho charakteru. Zároveň platí, že oprávnené aktivity a výstupy projektu budú využívané bezodplatne a budú prístupné širokej verejnosti bez obmedzení. |
| 20 | Môže žiadateľ účtovať v sústave jednoduchého účtovníctva? |
| ***Odpoveď:***  Podmienkou výzvy nie je forma vedenia účtovníctva žiadateľa. |
| 21 | Je možné DPH uhradiť z dotácie? Nie sme platcovia DPH, ale podľa § 7 zákona o DPH sme registrovaní na služby zo zahraničia. Keď nakúpime materiál z Českej republiky, budú nám to fakturovať bez DPH a my sme povinní urobiť daňové priznanie k DPH. |
| ***Odpoveď:***  V zmysle Metodickej príručky pre žiadateľa k výzve č. 3/2023/SRR sú výdavky na úhradu dane z pridanej hodnoty (DPH), ktorá je návratná žiadateľovi akýmkoľvek spôsobom, a to aj v prípade, ak ju žiadateľ v skutočnosti nezíska späť neoprávneným výdavkom.  Podľa § 7 zákona o DPH sa registrujú nadobúdatelia, ktorí nadobúdajú tovary z iných členských štátov v tuzemsku. Registráciou podľa tohto ustanovenia sa nadobúdatelia nestávajú platiteľmi dane. Majú povinnosť platiť daň z nadobudnutia tovarov, ale nemajú nárok na odpočítanie dane. |